RUMĀNIJA — 2014. gada pavasara plūdi

2014. gada aprīlī un maijā lielāko daļu Rumānijas skāra plaši plūdi, nodarot postījumus sabiedriskajai un privātajai infrastruktūrai, privātiem mājokļiem un lauksaimniecībai. Rumānija iesniedza pieteikumu ESSF palīdzības saņemšanai 2014. gada 9. jūlijā noteikto 12 nedēļu laikā pēc pirmajiem 2014. gada 19. aprīlī reģistrētajiem postījumiem.

Pieteikums tika iesniegts, balstoties uz kritēriju “kaimiņvalsts katastrofa”, apgalvojot, ka daļu no Rumānijas ir ietekmējusi tā pati katastrofa, kura skāra Serbiju, sākot no 2014. gada 14. maija, un kuru Komisija iepriekš aplūkoja kā lielu katastrofu. Tomēr pēc meteoroloģisko apstākļu novērtēšanas Komisija secināja, ka saskaņā ar Rumānijas iestāžu sniegto informāciju nav iespējams visus postījumus, par kuriem iesniegta prasība (pat tiem, kuri radušies jau 19. aprīlī), attiecināt uz to pašu katastrofu, kas bija skārusi Serbiju. Tādēļ Komisija lūdza Rumānijai pārskatīt un atjaunināt savu pieteikumu un neietvert postījumus, kas ir radušies pirms 2014. gada 14. maija.

2014. gada 29. septembrī Rumānija iesniedza pārskatītu pieteikumu, ietverot tikai postījumus, kas radušies pēc 2014. gada 14. maija, un iesniedzot prasību par kopējiem tiešajiem zaudējumiem EUR 167,927 miljonu apmērā. Šī summa veido 0,13 % no Rumānijas nacionālā kopienākuma (NKI). Tā kā kopējie tiešie zaudējumi bija zem lielo katastrofu robežvērtības un tā kā netika sasniegta regulas 2. panta 3. punktā noteiktā reģionālās katastrofas robežvērtība, pieteikums tika veiksmīgi izvērtēts saskaņā ar 2. panta 4. punkta “kaimiņvalsts noteikumu”. 2015. gada 9. aprīlī Komisija nolēma ierosināt budžeta lēmējinstitūcijai (Parlamentam un Padomei) izmantot ESSF līdzekļus EUR 4 198 175 apmērā. Finansiālais pabalsts Rumānijai tika izmaksāts 2015. gada 21. augustā.

RUMĀNIJA — 2014. gada vasaras plūdi

Otru pieteikumu ESSF palīdzības saņemšanai Rumānija iesniedza attiecībā uz postījumiem, ko radīja liels nokrišņu daudzums un tiem sekojoši plūdi, kā arī zemes nogruvumi Rumānijas dienvidrietumos laika posmā no 2014. gada jūlija beigām līdz augusta vidum. Katastrofa nodarīja postījumus sabiedriskajai un privātajai infrastruktūrai, uzņēmumiem un lauksaimniecības nozarei, kā arī kultūras mantojumam un privātiem mājokļiem.

Pieteikums Komisijai tika iesniegts 2014. gada 3. oktobrī noteikto 12 nedēļu laikā pēc pirmajiem 2014. gada 28. jūlijā reģistrētajiem postījumiem. Pēc Komisijas lūguma papildu informācija, ietverot pārskatītos zaudējumu aprēķinus, tika sniegta 2015. gada 13. janvārī.

Rumānijas iestādes aplēsa, ka katastrofas radītie kopējie tiešie zaudējumi ir EUR 171,911 miljoni, kas veido 0,13 % no Rumānijas NKI un tādējādi nesasniedz lielas katastrofas robežvērtību.

Tādēļ pieteikums tika izskatīts, pamatojoties uz “reģionālu katastrofu” kritērijiem. Rumānijas pieteikums attiecās uz vienu NUTS 2 reģionu, proti, Dienvidrietumi-Oltenija. Ziņotie tiešie zaudējumi EUR 171,911 miljonu apmērā veidoja 1,64 % no šā reģiona IKP (EUR 10 480 miljoni, pamatojoties uz 2011. gada rādītājiem), tādējādi pārsniedzot reģionālu katastrofu robežvērtību un atbilstot kritērijam pabalsta saņemšanai no fonda.

2015. gada 9. aprīlī Komisija nolēma ierosināt budžeta lēmējinstitūcijai izmantot ESSF līdzekļus EUR 4 297 775 apmērā. Finansiālais pabalsts Rumānijai tika izmaksāts 2015. gada 21. augustā.

BULGĀRIJA — 2014. gada vasaras plūdi

Līdzīgi notikumiem Rumānijā 2014. gada jūlija beigās un augusta sākumā Bulgāriju skāra intensīvas un stipras lietusgāzes, kas nodarīja ievērojamus postījumus sabiedriskajai un privātajai infrastruktūrai, uzņēmumiem, privātiem mājokļiem un īpašumiem, kā arī kaitējumu lauksaimniecības nozarē.

Bulgārija savu pieteikumu Komisijai iesniedza 2014. gada 23. oktobrī noteikto 12 nedēļu laikā pēc pirmajiem 2014. gada 31. jūlijā reģistrētajiem postījumiem. Atjauninātā informācija, kas bija nepieciešama izvērtējuma pabeigšanai, tika iesniegta 2014. gada 12. novembrī.

Bulgārijas iestādes aplēsa, ka katastrofas radītie kopējie tiešie zaudējumi ir EUR 79 344 miljoni, kas veido 0,20 % no Bulgārijas NKI. Tādēļ pieteikums tika izskatīts, pamatojoties uz “reģionālu katastrofu” kritērijiem. Bulgārijas pieteikums attiecās uz vienu NUTS 2 reģionu, proti, Ziemeļrietumi, kas atrodas Bulgārijas ziemeļrietumos un ir viens no nabadzīgākajiem ES reģioniem. Ziņotie tiešie zaudējumi EUR 79,344 miljonu apmērā veidoja 2,9 % no šā reģiona IKP (EUR 2 732 miljoni, pamatojoties uz 2011. gada rādītājiem) un tādējādi pārsniedza reģionālu katastrofu robežvērtību — 1,5 % no IKP. Tādēļ Bulgārijas pieteikums atbilda kritērijiem pabalsta saņemšanai no fonda.

2015. gada 9. aprīlī Komisija nolēma ierosināt budžeta lēmējinstitūcijai izmantot ESSF līdzekļus EUR 1 983 600 apmērā. Finansiālais pabalsts Bulgārijai tika izmaksāts 2015. gada 21. augustā.

ITĀLIJA — 2014. gada rudens plūdi

Laika posmā no 2014. gada 9. oktobra līdz 18. novembrim plašas Itālijas ziemeļrietumu daļas cieta no atkārtotiem nelabvēlīgu laika apstākļu periodiem ar spēcīgu lietu un tam sekojošiem plūdiem un zemes nogruvumiem, kas nodarīja nopietnus postījumus sabiedriskajai un privātajai infrastruktūrai, uzņēmumiem, privātiem mājokļiem un īpašumiem, kā arī kaitējumu lauksaimniecības nozarē.

Pieteikums Komisijai tika iesniegts 2014. gada 23. decembrī noteikto 12 nedēļu laikā pēc pirmajiem 2014. gada 9. oktobrī reģistrētajiem postījumiem. Pēc Komisijas lūguma papildu informācija, ietverot nedaudz pārskatītos zaudējumu aprēķinus, tika sniegta 2015. gada 3. februārī.

Itālijas iestādes aplēsa, ka katastrofas radītie kopējie tiešie zaudējumi ir EUR 2 241,052 miljoni, kas nesasniedz “lielas katastrofas” robežvērtību ESSF līdzekļu izmantošanai Itālijā 2014. gadā (t. i., EUR 3 miljardi 2011. gada cenās).

Tādēļ pieteikums tika izskatīts, pamatojoties uz “reģionālu katastrofu” kritērijiem. Pieci Itālijas NUTS 2 reģioni, proti, Emīlija-Romanja, Ligūrija, Lombardija, Pjemonta un Toskāna, tika skarti tiešā veidā. Pamatojoties uz Itālijas iestāžu sniegtajiem rādītājiem, radītie zaudējumi piecos reģionos veidoja 1,84 % no vidējā svērtā reģionālā IKP un tādējādi pārsniedza 1,5 % no IKP robežvērtības reģionālām katastrofām. Tādēļ Itālijas pieteikums bija tiesīgs saņemt ESSF pabalstu.